google/wiki40b huggingface dataset:
Anders Talleraas

Familiebakgrunn og yrkeskarrière

Han vokste opp i fiskeværet Brattvær på Smøla som sønn av verkstedeier Ole Talleraas og nattvakt Polly Johanne Holberg. Familien drev fiskemottak, poståpneri og landhandel på dampskipsbryggen i fiskeværet.
Etter examen artium i 1966 studerte han til sivilingeniør ved maskinlinjen ved NTH. Talleraas var avdelingsingeniør i Glamox AS i Molde 1973–1977. Han har siden vært bosatt i Molde, men hatt feriehus på Brattvær. Ved siden av og i tiden etter politikken har han vært involvert i etablering av virksomheter innen blant annet fiskeoppdrett, mekanisk verkstedindustri, forretningsrådgivning, eiendom og turisme. Talleraas var styreleder i Avinor AS 2002–2006.

Politisk arbeid

Talleraas er avholdsmann, og meldte seg inn i IOGT som 15-åring. Som borteboende skoleelev stiftet han Tingvoll Unge Høyre i 1961, og satt som formann 1964–1966. Han var formann i både Kristiansund Unge Høyre og Møre og Romsdal Unge Høyre 1966–1967. Talleraas var viseformann i Molde Høyre og Møre og Romsdal Høyre 1975–1978 samt medlem av Molde kommunestyre og formannskap 1976–1978. Han var senere formann i Møre og Romsdal Høyre 1982–1984 og medlem av Høyres sentralstyre og arbeidsutvalg 1986–1994.
Han ble innvalgt på Stortinget fra Møre og Romsdal som 31-åring i 1977. I sin første periode satt han i Stortingets sjøfarts- og fiskerikomité, der han senere kom tilbake som leder 1983–1985, etter en tid som medlem i Stortingets finanskomité 1981–1983. Talleraas var leder i Stortingets finanskomité 1985–1989, og ble således en sentral medspiller i finanspolitikken for Kåre Willochs regjering. Talleraas var ansett som aktuell for finansministerposten i Jan P. Syses regjering i 1989, men ble i stedet parlamentarisk leder. Sideløpende var han medlem av Stortingets utenrikskomité 1989–1997, unntatt tiden som medlem av Stortingets forsvarskomité 1990–1993. Talleraas tapte renominasjon til Stortinget i 1996, i stor grad på grunn av geografiske interesser som hadde sitt utgangspunkt på Sunnmøre.
Talleraas ble i 2012 i Borgarting lagmannsrett dømt til seks måneders betinget fengsel for samtidig med andre inntekter, uberettiget å ha mottatt pensjon fra Stortinget. Forholdet ble ansett som grovt uaktsomt.
Svarte palmekroner

Handling

Den unge finske kvinnen Elin Pappila søker i alle verdens havner etter sjømannen Colett som reddet henne under et fartøysforlis. Hennes etterforskninger leder henne til den fattige og forfalne brasilianske havnebyen Niteroi. En kveld da hun er nær ved å bli voldtatt av de eiendomsløse og utslåtte blir hun tatt hånd om av en kraftig svenske. De to tilbringer natten sammen i en pram. Mannen er borte før hun får se ham i gryningslyset og hun blir med barn.
Svenskens etternavn er Olofson. Han er én av de mange akterutseilte og fordrukne sjømennene som driver rundt i Niteroi uten kraft til å ta seg ut av slummen. Olofson kan ikke glemme Elin.
To år har gått. Elin vender tilbake til Niteroi og oppsøker sjømannspresten Lassen for å få opplysninger om Colett. Den forløyne, selvgode og moralisende Lassen ber henne om å overgi Colett, som han kaller «én av de verste svina i havnen». Lassen forteller henne imidlertid at Colett har en bergingslønn på $ 3.000 liggende på konsultatet i Rio de Janeiro. Olofson og de andre forsøker gjentatte ganger å få Colett i en så pass edru og presentabel form at han kan hente sin belønning. Lassen, som til enhver pris vil forhindre at pengene havner i dagdrivernes hender, henter dem selv ut på konsulatet «på vegne av Collet».
Olofson og Elin treffes. Av hans ord forstår hun at han må være faren til hennes barn. Elin, som ikke vet at bergingslønnen allerede er hentet, lykkes i få med seg Colett til Rio, men han dør før de når konsulatet.
Sons of Norway

Sons of Norway (Sønner av Norge) er en interesseorganisasjon for norsk-amerikanere. Den ble grunnlagt av 18 nordmenn den 16. januar 1895 i Minneapolis, USA, som en hjelpeforening for norske innvandrere. Ved utgangen av 2012 har organisasjonen 390 lokale losjer (lodges) med 59 388 medlemmer hovedsakelig i USA, men også i Canada og Norge. Organisasjonen tilbyr sine medlemmer med familier et utvalg forsikringer og økonomiske støtteordninger.

The Norwegian Society of Texas

I Texas hadde ikke Sons of Norway lisens til å etablere organisasjon. Etter en forespørsel fra norsk-amerikanere fra Dallas i 1974 ble det kjent at prosessen ville ta to år. Det norsk-amerikanske miljøet i Texas dannet dermed sin egen organisasjon i mars 1975 under navnet The Norwegian Society of Texas.
I Wanna Go

«I Wanna Go» er en sang med Britney Spears, og den tredje singelen fra hennes syvende studioalbum Femme Fatale. Sangen ble utgitt på 13. juni 2011.
Bjørn Tore Bekkeli

Reality

I 2003 vant Bekkeli andre sesong av Farmen da han slo Aslaug Moi Frøysnes i finalen. Premien han mottok var en bil til en verdi av 335 000 kr og et hus til en verdi av en million kroner. Finalen ble sett av nesten 1,27 millioner.
I 2013 deltok han i Robinsonekspedisjonen. Dette var en sesong tiltenkt tidligere Robinson-deltakere og markante deltakere fra andre reality-serier. Den hadde undertittelen Paradise vs Robinson og var i utgangspunktet lagt opp som en rivalisering mellom tidligere Robinson-deltagere og tidligere deltakere av Paradise Hotel. Etter noen dager kom det inn seks tidligere deltakere fra Farmen og 71 grader nord (Blant dem Bekkeli). Disse skulle være utfordrere og utgjorde et tredje lag inntil medlemmene av det svakeste laget ble fordelt på de to sterkeste lagene. Bekkeli sikret seg første finaleplass etter at han sto lengst på planken under den første konkurransen i semifinalen. Han slo deretter Carl Eliassen, fra Hotel Paradise, i finalen med en stemmes overvekt (6 av 11) og sikret seg dermed tittelen som «Årets Robinson» og 300 000 skattefrie kroner.
Med seieren i 2013 ble han den første i Norge til å vinne to realityserier og er (per 2014) den andre på verdensbasis (Sandra Diaz-Twine vant amerikanske Survivor to ganger).

Andre opptredener

I 2004 deltok han i underholdningsprogrammet Test Nasjonen på NRK.

Bakgrunn

Bekkeli er født og oppvokst i Hvaler kommune i Østfold, men har siden vært bosatt i Hemsedal og Fredrikstad.
Han drev med salg av snowboard og hadde eget firma før sin inntreden i Farmen. I 2010 ble han ansatt som butikksjef for en Elkjøp-forretning i Østfold.
Antonio Valencia

Klubbkarriere

Han startet karrieren som barne- og ungdomsspiller i den lille klubben Caribe Juniors ikke langt fra hjemstedet. I 2003 skiftet han til El Nacional som er en av de beste klubbene i Ecuador. Han spilte seg til fast plass på laget og var en av de beste spillerne da klubben ble nummer to i den ecuadorianske toppdivisjonen i 2004/2005. Han kom til Villarreal CF sommeren 2005 og skrev en femårskontrakt med klubben. I sin første sesong ble han lånt ut til Recreativo de Huelva. De to neste sesongene ble han også lånt ut, men disse årene til Wigan Athletic i Premier League. Etter lånet ble han kjøpt opp av klubben og skrev en kontrakt som bandt ham til klubben ut 2011. Men 30. juni 2009 kjøpte Manchester United han ut av kontrakten. Han har så langt fått en god del med spilletid for de Røde Djevlene og har en kontrakt som strekker seg ut 2015.
26. mai 2017 skrev han under en ny kontrakt med Manchester United til 30. juni 2019.

Landslaget

Han debuterte for A-landslaget som 18-åring i april 2004 mot Honduras, men før det har han en rekke landskamper på aldersbestemt nivå. Han ble fast på det ecuadorianske landslaget og var selvskreven i Ecuadors VM-tropp i 2006. Han storspilte ikke i VM 2006 selv om Ecuador kom til en sterk åttendedelsfinale.
Calder

Historie

Elven var en nøkkel for tekstilindustriens suksess i lokalområdet, og flyter gjennom et området kalt for Yorkshire Heavy Woollen District. Flere betydelige kverner ble bygget langs elvens bredder, spesielt ved Halifax, Huddersfield, Dewsbury og Wakefield, men også i de mindre områdene ved Hebden Bridge, Sowerby Bridge og Todmorden. Mange av disse strukturene eksisterer fortsatt som bygninger, men storproduksjon av garn og tekstiler har forlengst opphørt.
Elven er viktig som transportveg for råmaterialer og produktene fra kvernene, spesielt i tiden før utviklingen av annen infrastruktur som veger og jernbaneforbindelser til området. Flere steder er elven ikke navigerbar på grunn av demninger og grunt vann, og passasjer for båter ble gjort ved å kanaler slik at båtene kunne komme til vannvegen «Calder and Hebble Navigation». Arbeidet for å konstruere vannvegen, som fortsatt eksisterer, begynte overfor Wakefield i 1758.
En kjent bygning ved elven er kapellet Chantry Chapel ved Wakefield, som dateres fra midten av 1300-tallet.
Ved Wakefield er en rekke av tidligere kvernbygninger som i løpet av midten av 2000-tallet blitt oppusset for et havneområdeprosjekt som kombinerer boliger, kontorer, gallerier og offentlige rom.
Samantha Fox

Biografi

Samantha Fox debuterte toppløs i avisen The Sun 16 år gammel den 22. februar 1983. Hun ble meget populær og vant avisens «Page Three Girl of the Year Award» i 1984, 1985 og 1986. I 1996 poserte hun for tidsskriftet Playboy.
Hun ga ut debutalbumet Touch Me da hun var 20 år gammel i 1986. Musikkalbumet og singelen med samme navn var en stor suksess i en rekke markeder. Singelen gikk til topps på hitlistene i 17 land. Hun deltok i den britiske Melodi Grand Prix finalen i 1994, hvor hun ble nummer fire. I 1987 inngikk hun et samarbeid med produsentene Stock Aitken Waterman som også produserte musikk for artister som Bananarama, Kylie Minogue og Jason Donovan. Samarbeidet strakk seg over flere musikkalbum.
Fox ga i 2003 ut en selvbiografi hvor hun avslørte at hun er lesbisk. Hun har inngått partnerskap med sin manager Myra Stratton.
Hun har vært ofte i Norge og holdt konserter. I 1988 var hun i Norge og deltok som prisutdeler under Spellemannprisen, noe hun gjorde sammen med Øivind Bluncks figur «Reidar». Hun var også med på Bluncks album «The Album», hvor hun bidro med noen strofer i låta «I Remember You». I 2006 deltok hun i TV 2-programmet Gylne tider. I 2010 sang hun på TV 2-programmet Allsang på Grensen.
Geir Luedy Andersen

Biografi

Andersen er medgrunnlegger av Lydriket studio i Bergen. Han er sønn av Knut Albrigt Andersen, og bror av musikerne gitarist Knut Luedy «Tino» Andersen og singer-songwriter Eduardo «Doddo» Andersen. Han har spilt med en rekke artister, de fleste av dem er basert i Bergen.
Ossining

Ossining er en by i Westchester County i delstaten New York i USA. Innbyggertallet i 2000 var 36 534. Byen, som ligger 50 km nord for New York City, er kjent for fengselet Sing Sing.
Shangdu kullkraftverk

Shangdu kullkraftverk er et kullkraftverk i Xilinguole i regionen Indre Mongolia i det nordlige Kina. Det har en installert produksjonskapasitet på 1200 MW fordelt på 2 turbiner à 600 MW, som er under bygging. Anlegget vil stå ferdig med alle turbinene i 2010.
Thorleif Grong

Bakgrunn

Grong var sønn av Konstanse og Ole Beier Grong. Han arbeidet som kontormann, og som idrettsmann ble han kretsmester i turn for Namsos turnforening.

Andre verdenskrig

Grong forlot Norge ombord på losskøyta LS «Villa II» fra Flatanger den 21. august 1941 og ankom Lerwick på Shetland. Han ble innrullert i Kompani Linge etter ankomsten til Storbritannia. Skøyta ble angrepet av et tysk fly på overfarten, dette førte til at hovedmotoren stoppet og båten ble slept inn til Lerwick. Grong deltok i to operasjoner i trøndelagsområdet med formål å sabotere norske industribedrifter. Han ble landsatt en gang fra båt og en gang i fallskjerm.
Grong deltok i Operasjon Redshank. Gruppen på tre Lingesoldater dro fra Shetland den 17. april 1942. Den 4. mai 1942 ble aksjonen mot Thamshavnbanen utført. Etter at aksjonen var gjennomført, dro sabotasjegruppen over grensen til Sverige den 12. mai og derifra videre til Storbritannia den 18. mai.
Han deltok også i Operasjon Kestrel 5. oktober 1942 mot Fosdalens Bergverk.
I 1943 ble korporal Grong deltager i Operasjon Seagull. Under transport til Bodø-området gikk ubåten «Uredd» på en mine i Fugløfjorden og hele besetningen og deltagerne i operasjon Seagull samt en SIS-agent omkom.
Øster Indherred prosti

Øster Indherred pro(v)sti var et tjenestedistrikt i Nidaros bispedømme i Den norske kirke og omfattet kirkesognene sydøst i datidens Nordre Trondhjems Amt (Nord-Trøndelag). Det ble opprettet ved delingen av Indherred prosti i 1766 og eksisterte til 1815 da det atter inngikk i Innherred prosti.
Munkholm

Munkholm er et alkoholfritt øl produsert av E.C. Dahls bryggeri i Trondheim, og ble lansert i 1991.
Gjæringen avbrytes før alkoholen utvikles, slik at smaken får utvikles uten at ølet inneholder betydelige mengder alkohol. Selv om ølet er markedsført som alkoholfritt, viser tester at det kan forekomme opptil 0,7 volumprosent alkohol, noe som er innenfor lovens (alkoholloven av 2. juni 1989) definisjon på 'alkoholfri'  Ølet er lyst, og smaken beskrives å ha «lett sødmepreg og en avstemt bitterhet.»
Ølet er oppkalt etter den historiske Munkholmen utenfor Trondheim.
Glaphyridae

Utseende

Middelsstore (6 – 20 mm), avlange biller, ofte brokete farget og tett hårete. Mange etterligner bier og humler. Grunnfarge gulbrun til svart, ofte med metallglans. Hele kroppen er dekket med lange, oppstående, fine hår av varierende farge. Hodet er nedoverbøyd, antennene er 9- eller 10-leddete med en tre-leddet vifte, alle leddene fløyelsaktig hårete. Fasettøynene er delt av en list i fremkanten. Overleppen (labrum) og kjevene (mandibler) stikker fram foran hodeframkanten (clypeus). Brystskjoldet (pronotum) er mer eller mindre kvadratisk, hvelvet, ofte tett punktert og hårete. Dekkvingene er avlange, den ytterste delen er ofte tynn og spissene spriker slik at de ikke dekker hele bakkroppen. Beina er kraftige, framleggene (tibiae) har et par tenner på utsiden, mellom- og bakleggene kan ha forskjellig utviklede sporer. Føttene er fem-leddete, nokså lange og kraftige.

Levevis

Lite er kjent om biologien. De voksne billene flyr om dagen og kan finnes svermende over blomster og busker i sandige områder . Larvene finnes blant annet i sanddyner ved kysten, der de spiser på råtnende plantedeler.

Utbredelse

Gruppen er utbredt i varme, tørre områder over det meste av Jorda.

Tallrike fossiler

Denne familien er forholdsvis godt belagt som fossiler. Fram til 2016 er det beskrevet 18 fossile arter, 10 av dem fra Kina,  de eldste er rundt 125 millioner år gamle.
Hammershøj

Hammershøj er et sogn og kirkested i Viborg kommune i Danmark. Frem til 1970 lå sognet i Sønderlyng herred, deretter i Tjele kommune frem til 2007. Hammershøj er en landsby med 896 innbyggere per 1. januar 2013. Landsbyen ligger 22 km nordøst for Viborg, 18 km nordvest for Randers og 20 km sør for Hobro. Hele sognet måler 14 km² og har ca. 1 000 innbyggere.
Hammershøj kirke, en annekskirke til Vorning, er sognekirke i Hammershøj sogn. Prestegjeldet omfatter sognene Hammershøj, Vorning og Kvorning.
Hammershøj rommer servicefunksjoner som dagligvarehandel, bensinstasjon, folkeskole, barnehage, lege, tannlege og apotek. Disse funksjonene er felles med Vorning og Kvorning. Større arbeidsplasser er Hammershøj Teglværk og en sparebank.
Rustadsaga

Rustadsaga Sportsstue ligger ved Nøklevann i Østmarka i Oslo kommune. Det har vært sagbruk her fra 1600-tallet til 1954. Sportsstuen er eiet av Oslo kommune og har kafé med enkel servering.
Barfot

Tema

Antologien Barfot har fokus på mangfold, frihet, kjærlighet og kamp. Astrid Urdal og Henning Braseth samlet lesbiske, homofile og bifile. Alle forteller ærlig og nakent om sine historier i antologien. Historiene handler blant annet om det første kysset og den første store forelskelsen, om den vanskelig foreldrepraten eller om å være homofil i et lukket kristenmiljø.
Vestre Jakobselv

Hvordan reise til Vestre Jakobselv

Fra Vadsø til Vestre Jakobselv tar det om lag 15 minutter med bil. Vadsø har hurtigruteanløp. Den ankommer Vadsø syv dager i uken stort sett hele året.
Widerøe flyr til Vadsø lufthavn fra stamflyplassene i Tromsø, Alta og Kirkenes hvor det er gode tilknytningsmuligheter fra rutene til SAS og Norwegian. 
Det er også mulig å fly til Kirkenes og kjøre bil derfra til Vestre Jakobselv. Turen rundt Varangerfjorden tar om lag to timer.
Sebastian Holmén

Landslaget

15. januar 2015 fikk han sin første landskamp for Sverige mot Elfenbenskysten.
Bibloplectus

Utseende

Små, avlange, mørkbrune kortvinger. De ligner mye på slekten Euplectus men er gjerne mørkere på farge. Hodet er nokså stort og firkantet med små, runde fasettøyne og kraftige antenner, der de to første og de tre ytterste leddene er noe forstørret. Pannen har dype lengdegroper. Pronotum er omtrent så bredt som langt, med sterkt rundede sider, bredest omtrent i midten. Dekkvingene er blanke, fint hårete, med en skarp fure langs innerkanten (sømmen), og dekker omtrent en tredjedel av bakkroppen, som er sylindrisk. Beina er ganske korte.
Jack Johnson vs. Tommy Burns

Generelt

Dette var den første tungvektskampen under Queensberry-reglene at et farget bokser fikk og vant VM-tittelen. Fargede boksere hadde allerede etablert seg innen boksing, og de skulle komme til å dominere sporten helt til dags dato.
De tidligere VM-mestrene i tungvekt hadde nektet å forsvare tittelen sin mot fargede boksere. Flere av dem hadde kjempet mot fargede i ikke-tittel kamper, men verden var ikke klar for å risikere at en farget bokser skulle bli VM-mester. De tidligere VM-mestrene John L. Sullivan, James J. Corbett, Bob Fitzsimmons, James J. Jeffries og Marvin Hart hadde alle trukket det som ble referert til som ”the colorline”. I flere år hadde ”The Galveston Giant”, Jack Johnson vært rangert som førsteutfordrer til VM-tittelen, men han lyktes aldri å få lurt den store mesteren James J. Jeffries inn i ringen. Tommy Burns var annerledes. Han var først og fremst en forretningsmann, deretter bokser, og sa at han var villig til å forsvare tittelen sin mot Johnson, men prislappen var 30 000 dollar – en sum så høy på den tiden at ingen i praksis hadde et slikt beløp å stille til rådighet. Men etter godt og vel ett år, da Johnson hadde fulgt etter Burns til alle hans kamper og sittet ringside og høylyttet kastet ut utfordringer, kom tilbudet fra uventet hold. Den australske promotoren, Snowy Baker, stilte med pengene og Burns signerte det som til da var den største sum en idrettsutøver hadde fått som betaling. Kampen skulle finne sted i Rushcutters Bay utenfor Sydney i Australia.

om kampen

Selve kampen var en mismatch, Johnson var altfor stor, sterk og teknisk suveren til at Burns i det hele tatt var en faktor i kampen. Johnson hadde full kontroll på Burns hele tiden, men forsøkte aldri å slå ham ut. Han nærmest dissekerte Burns og ydmyket ham foran filmkamera og tilskuere mens han smilte og slang ut spydigheter til Burns supportere. Etter 10. runde begynte folk å forlate kampen i avsky for seigpiningen Johnson utsatte Burns for. De som ble igjen ropte om at kampen måtte stoppes. Til slutt entret politiet ringen i 14. runde for å stoppe nedslaktingen av Burns. Johnson fikk tildelt seieren og ”the richest prize in sports” var nå i hendene på en kjepphøy, upopulær svart mann. Det skapte furore blant hvite i den vestlige verden, de tidligere VM-mestrene John L. Sullivan og Jim Corbett fordømte kampen og Burns ”grådighet” – måten han satte penger over ”den hvite rases ære”.

i pressen

Den kjente forfatteren Jack London dekket kampen for avisen New York Herald skrev; ”ikke bare vant ikke Burns en eneste runde av kampen, han vant ikke et eneste sekund. En ting er nå klart, James Jeffries må komme tilbake og ”wipe the golden smile off Johnson's face. Jeff, it’s up to you.” VM-mesteren i tungvektsboksing var nå en farget, artikulert, intelligent og arrogant mann.
Palace Hotel (København)

Scandic Palace Hotel (Palace Hotel Copenhagen), ofte omtalt som Palasshotellet, er et hotell på Rådhuspladsen i København.
Det ble bygget 1909-1910 for slaktermester Anders Jensen. Det er tegnet av arkitekten Anton Rosen og regnes for et av Rosens hovedverker. Relieffene på tårnet er utført av billedhuggeren Johannes Kragh. Hotellet ble fredet i 1985. Rosen tegnet også møbler til hotellet, hvor en del i dag dukker opp i privat handel og eie.
Med sitt markante tårn er hotellet sammen med Hotel Bristol/Absalons Gaard med på å definere Rådhuspladsens byrom på østsiden.
Hotellet er «flaggskipshotellet» i Scandic-kjeden etter flere års samarbeide med Prefer Hotel Group.
Fra 1964 til 1979 var hotellet eiet og ledet av Lillian von Kauffmann, som bodde i domestiketasjen (femtesalen) med sine tretten barn. Hun søkte å etablere en nattklubb og danserestaurant, som skulle være Københavns ledende, men prosjektet, nattklubben Ambassadeur, kullseilte 1973-1974.
Palace Hotel Copenhagen ble utnevnt til Denmark´s Leading Hotel og Denmark´s Leading Business Hotel av World Travel Awards 2013 og 2014.
Kanelhalespurv

Underarter og utbredelse

Det er beskrevet ingen underarter av kanelhalespurv. Arten er endemisk til Stillehavets bakken av de sørøstlige Oaxaca og det ytterliggående sørvestlige Chiapas i det sørlige Mexico.
Maitreyanātha

Maitreyanātha (født ca 270, død ca 350) er en antatt historisk person i India. Tradisjoner innenfor mahāyānabuddhismen betrakter han som identisk med den fremtidige verdensfrelser og bodhisattva Maitreya. Identifiseringen av Maitreyanātha som en historisk person, skyldes i første rekke den australske orientalisten Erich Frauwallner, den italienske orientalisten Giuseppe Tucci og den japanske orientalisten Hakuju Ui, som betraktet han som en av de tre sentrale skikkelsene innenfor retningen Yogācāra. De anså forfatteren som en buddhistmunk som benyttet Maitreya Buddhas navn som tittel.
Paradise Hill (Ohio)

Historie

Et postkontor kalt Paradise Hill ble etablert i 1878 og var i drift til 1907. I 1941 hadde Paradise Hill omkring 10 innbyggere.
Salar de Uyuni

Salar de Uyuni er verdens største saltslette med en overflate på 10 582 km². Den ligger på punaen sørvest i Bolivia i departementene Potosí og Oruro omtrent 3650 meter over havet. De rikeste mineralforekomstene i saltsletten er halitt og gips. Saltsletten er omtrent 25 ganger større enn Bonneville Salt Flats.
I regntiden kan saltsletten i noen områder være dekt av vann på overflaten, opp til flere desimeter dypt. Fra slutten av juni til starten på regntiden i begynnelsen av desember er sjøen tørr. Kjøretøy kan da ferdes på Salar de Uyuni, med unntak fra sølete strandsoner og individuelle vannøyer.
Området er et viktig habitat og hekkeområde for tre søramerikanske flamingoarter: Chileflamingo, punaflamingo og andesflamingo.

Dannelse

For omtrent 40 000 år siden var området en del av en gigantisk forhistorisk innsjø kalt Minchin. Da innsjøen tørket ut, etterlot den seg to moderne innsjøer, Poopósjøen og Uru Uru-sjøen, samt to store saltsletter, Salar de Coipasa og den større Salar de Uyuni.

Økonomisk betydning

Det antas at Salar de Uyuni inneholder 10 milliarder tonn salt, derav under 25 000 tonn utvinnes årlig. Salar de Uyuni tiltrekker seg et stort antall turister på grunn av landskapet, og det har blitt bygget et salthotell midt på saltsletten. Den isolerte øya Isla del Pescado er en av flere indivuelle øyer der, og er et viktig turistmål. Siden sletten er så flat er det også en viktig transportrute over det bolivianske Altiplano.
Salar de Uyuni inneholder halvparten av verdens kjente reserver av litium, et metall som brukes i litium- og litium-ionbatterier. Det foregår i dag ingen utvinningsanlegg der og den bolivianske regjeringen ønsker ikke å la utenlandske selskaper utnytte ressursene, men ønsker i stedet å bygge sitt eget pilotanlegg.

Kalibrering av satellitter

På grunn av Salar de Uyunis størrelse, jevne overflate, høy grad av refleksjon på vanndekte områder og minimal høydeforskjell gjør saltsletten til et ideelt mål for å teste og kalibrere utstyr på satellitter som brukes for å studere Jorda. I tillegg til å være en utmerket overflate, er også atmosfæren så klar, og luften så tørr, at overflaten virker opp til fem ganger bedre for kalibrering av satellitter enn bruk av havområder.
Xinghualing

Xinghualing (kinesisk: 杏花岭区; pinyin: Xìnghuālǐng Qū) er et kinesisk bydistrikt, og tilhører byprefekturet Taiyuan, hovedstaden i provinsen Shanxi.
Det har et areal på 170,2 km² og teller 519 900 innbyggere.
Det er sentrum og administrasjonssete for prefekturet.